আল-ওয়াহিদী

**আলী ইবন আহমদ আল-ওয়াহিদী আন-নায়সাবুরি**, যিনি **আল-ওয়াহিদী** () নামে বেশি পরিচিত ছিলেন, তিনি ছিলেন ধ্রুপদি ব্যাকরণবিদ ও ভাষাতাত্ত্বিক। তিনি ধ্রুপদি আরবি ভাষার একজন বিশিষ্ট পণ্ডিত এবং কুরআন বিষয়ক আলেম ছিলেন। তিনি একাধিক ক্লাসিক তাফসির রচনা করেন। মধ্যযুগীয় ইসলামী বিশ্বে তিনি কুরআনের অন্যতম প্রধান ব্যাখ্যাকার এবং সাহিত্য সমালোচক হিসেবে গণ্য হন।

তিনি তিনটি ভিন্ন আকারের তাফসির রচনা করেন: *[[তাফসির আল-ওয়াজিজ]]*—যা সাধারণ পাঠকদের জন্য সংক্ষিপ্ত ব্যাখ্যা; *[[তাফসির আল-ওয়াসিত]]*—মধ্যম আকারের তাফসির; এবং *[[তাফসির আল-বাসিত]]*—যা বিস্তৃত আকারের, এবং এতে ব্যাকরণগত ও আকিদাগত বিশদ আলোচনা রয়েছে। এই তিনটি তাফসিরই ব্যাপক জনপ্রিয়তার কারণে যুগের পর যুগ টিকে আছে। তবে এদের মধ্যে সবচেয়ে গুরুত্বপূর্ণ হলো *তাফসির আল-বাসিত*, যা আল-ওয়াহিদীর শ্রেষ্ঠকর্ম (ম্যাগনাম ওপাস) হিসেবে বিবেচিত।

তার গ্রন্থ *[[আসবাব আল-নুযুল]]*, যেখানে কুরআনের আয়াত অবতীর্ণ হওয়ার প্রেক্ষাপট বা *অবতীর্ণের কারণ* আলোচনা করা হয়েছে, তার খ্যাতির প্রধান উৎস হিসেবে বিবেচিত হয়। এই গ্রন্থে তিনি আয়াত অবতীর্ণের সময়, পরিস্থিতি বা বিষয়বস্তু সম্পর্কিত সকল বর্ণনা একত্র করেন। ধারণা করা হয়, এ ধরনের সংকলন তিনিই প্রথম সুসংগঠিতভাবে প্রস্তুত করেন।

## জীবন
ঐতিহাসিকরা তার জন্মসাল সম্পর্কে নিশ্চিত নন। তবে ধারণা করা হয়, তিনি প্রায় ১০০৩ খ্রিস্টাব্দে (হিজরি ৩৯৩ সালে) সেলজুক সাম্রাজ্য-এর সময়ে নিশাপুর-এ জন্মগ্রহণ করেন।

মধ্যযুগীয় চিন্তাবিদদের মধ্যে আল-ওয়াহিদী অন্যতম, যার বৌদ্ধিক বিকাশ সম্পর্কে বিস্তারিত তথ্য সংরক্ষিত রয়েছে। *আল-বাসিত*-এর ভূমিকায় তিনি তার শিক্ষাজীবনের বর্ণনা দেন। তিনি শব্দকোষবিদ্যা, আরবি ব্যাকরণ, আরবি সাহিত্য, ও অলঙ্কারশাস্ত্র—অর্থাৎ তৎকালীন আরবি ভাষাতাত্ত্বিক ঐতিহ্যের প্রায় সব শাখায় শিক্ষা লাভ করেন। তিনি আবু মানসুর আল-আজহারি (মৃত্যু ৩৭০ হিজরি/৯৮০ খ্রি.)-এর অভিধান অধ্যয়ন করেন এবং বহু আরবি কবির দিওয়ান পাঠ করেন।

তার শিক্ষাজীবনে গুরুত্বপূর্ণ প্রভাব ফেলেন তার আরূজ (ছন্দশাস্ত্র) শিক্ষক আহমদ ইবন মুহাম্মদ আল-আরূদি (মৃত্যু ৪১৬ হিজরি/১০২৫ খ্রি.-এর পর)। প্রায় চল্লিশ বছর পরও আল-ওয়াহিদী তার শিক্ষক আল-আরূদির নোট ব্যবহার করেন, বিশেষত আল-মুতানাব্বি-এর কবিতার ব্যাখ্যায়। এই ব্যাখ্যাগ্রন্থে আল-আরূদির প্রভাব স্পষ্ট। তিনিই আল-ওয়াহিদীকে তাফসির অধ্যয়নে উৎসাহিত করেন এবং তাকে আবু ইসহাক আল-সালাবি-এর কাছে পাঠান।

একটি বর্ণনায় জানা যায়, আল-আরূদি একবার আল-ওয়াহিদীকে কবিতা ও প্রাচীন জ্ঞানচর্চায় অতিরিক্ত সময় ব্যয় করার জন্য ভর্ৎসনা করেন এবং তাকে কুরআনের তাফসির অধ্যয়নে মনোনিবেশ করতে বলেন। তিনি তাকে এমন এক শিক্ষকের কাছে যেতে বলেন, যার কাছে দূরদূরান্ত থেকে শিক্ষার্থীরা জ্ঞানার্জনের জন্য আসতেন। আল-ওয়াহিদী জানান, এই শিক্ষক ছিলেন আহমদ ইবন মুহাম্মদ ইবন ইবরাহিম আল-সালাবি।

তিনি বিভিন্ন ব্যাকরণবিদের কাছেও শিক্ষা গ্রহণ করেন। এছাড়া তিনি কিরাআত বা কুরআন তিলাওয়াতের বিভিন্ন রেওয়ায়েত বিশিষ্ট আলেমদের কাছ থেকে শিক্ষা লাভ করেন। হাদিস শিক্ষার জন্য তিনি পূর্বাঞ্চলে ভ্রমণ করেন। তার উল্লেখযোগ্য হাদিস শিক্ষকদের মধ্যে ছিলেন আবু উসমান আল-সাবুনি।

তিনি প্রায় ৪১৪৬/১০২৪ থেকে ২৪৭/১০৩৫ সাল পর্যন্ত তার প্রধান শিক্ষক আবু ইসহাক আল-সালাবি-এর সঙ্গে অধ্যয়ন করেন বলে ধারণা করা হয়। এই সময়ে তিনি তাফসির-সংক্রান্ত প্রায় সব সাহিত্য অধ্যয়ন করেন।

তিনি কিছু সময় নিশাপুর-এ শিক্ষকতা করেন এবং তার যুগে তিনি অত্যন্ত সম্মানিত ছিলেন। তার বিখ্যাত ছাত্রদের মধ্যে ছিলেন আল-গাজ্জালি ও আব্দ আল-গাফির আল-ফারসি। তিনি ৪৬৮ হিজরির ২ জমাদাল উখরা (জানুয়ারি–ফেব্রুয়ারি ১০৭৬ খ্রি.)-এ ৭৫ বছর বয়সে ইন্তেকাল করেন।

## মতামত
আল-ওয়াহিদী নিজেকে তাফসির-এর অন্যতম গুরুত্বপূর্ণ ব্যক্তিত্ব আবু ইসহাক আল-যাজ্জাজ (মৃত্যু ৩১১ হিজরি/৯২৩ খ্রি.)-এর উত্তরসূরি হিসেবে উপস্থাপন করেন। তার মতে, কুরআন ব্যাখ্যার মূল ভিত্তি হওয়া উচিত ভাষাতাত্ত্বিক বিশ্লেষণ। তিনি মনে করতেন, পূর্ববর্তী অনেক ব্যাখ্যাকার ভাষাতাত্ত্বিক দিকটি যথেষ্ট গুরুত্ব দেননি।

মু‘তাযিলারা কুরআন ব্যাখ্যায় ভাষাতাত্ত্বিক পদ্ধতি ব্যবহার করতেন। আল-ওয়াহিদী এই পদ্ধতিকে সুন্নি তাফসির ধারায় অন্তর্ভুক্ত করেন। তার কাজের মাধ্যমে ভাষাতাত্ত্বিক ঐতিহ্য সুন্নিবাদে আরও সুসংহতভাবে প্রবেশ করে।

তিনি মনে করতেন, সাহিত্য ও ব্যাকরণ ছাড়া তাফসির পূর্ণাঙ্গ হতে পারে না। পূর্ববর্তী ব্যাখ্যাগুলোকে তিনি অনেক সময় আংশিক ব্যাখ্যা হিসেবে দেখতেন।

এছাড়া কুরআনের ভাষাগত অলৌকিকতা বা *[[ই‘জায]]* ধারণাকেও তিনি গুরুত্ব দেন। কুরআনকে তিনি ভাষাগত মানদণ্ড হিসেবে বিবেচনা করেন, যা প্রাক-ইসলামী কবিতাকেও ছাড়িয়ে গেছে।

কালামশাস্ত্রের প্রভাব সম্পর্কেও তিনি সচেতন ছিলেন এবং তার তাফসিরে আকিদাগত আলোচনা গুরুত্বপূর্ণ স্থান পেয়েছে।

## ঐতিহ্য
কুরআন অধ্যয়ন ও তাফসিরে আল-ওয়াহিদীকে একজন পথিকৃৎ হিসেবে গণ্য করা হয়। তিনি পাঠকের স্তর অনুযায়ী তাফসিরকে শ্রেণিবদ্ধ করেন। সাধারণ মানুষের জন্য *তাফসির আল-ওয়াজিজ*, মধ্যম স্তরের পাঠকের জন্য *তাফসির আল-ওয়াসিত*, এবং উচ্চমানের আলেমদের জন্য *তাফসির আল-বাসিত* রচনা করেন।

একবার আবু হামিদ আল-গাজ্জালি-কে জিজ্ঞেস করা হয়, তিনি কেন তাফসির রচনা করেননি। উত্তরে তিনি বলেন, তার শিক্ষক আল-ওয়াহিদীর রচনাই যথেষ্ট। মধ্যযুগীয় জীবনীকারদের মতে, আল-গাজ্জালির ফিকহ বিষয়ক তিনটি বিখ্যাত গ্রন্থের নাম সম্ভবত আল-ওয়াহিদীর তিনটি তাফসির গ্রন্থ থেকে অনুপ্রাণিত।

## রচনাবলি
মধ্যযুগীয় তাফসির সাহিত্যের সংক্ষিপ্ত পর্যালোচনা থেকেই বোঝা যায়, আল-ওয়াহিদী ছিলেন অত্যন্ত পরিচিত ও সম্মানিত ব্যাখ্যাকার। তার উল্লেখযোগ্য গ্রন্থসমূহ হলো:

# *[[তাফসির আল-বাসিত]]* (“বৃহৎ তাফসির”)—এটি তার শ্রেষ্ঠকর্ম হিসেবে বিবেচিত।
# *[[তাফসির আল-ওয়াসিত]]* (“মধ্যম তাফসির”)—এটি ঐতিহ্যগত পদ্ধতিতে রচিত একটি বিস্তৃত ব্যাখ্যা।
# *[[তাফসির আল-ওয়াজিজ]]* (“সংক্ষিপ্ত তাফসির”)—সাধারণ পাঠকদের জন্য রচিত সহজ ও সংক্ষিপ্ত ব্যাখ্যা।
# *[[আসবাব আল-নুযুল]]* (“আয়াত অবতীর্ণের কারণসমূহ”)
# *শরহ দিওয়ান আল-মুতানাব্বি*—আল-মুতানাব্বি-এর কবিতার অন্যতম সেরা ব্যাখ্যা হিসেবে বিবেচিত।
# *আত-তাহবির ফি আল-আসমা আল-হুসনা*
# *আদ-দু‘আত* (“দোআসমূহ”)
# *আল-মাগাজি* (“অভিযানসমূহ”)
# *আল-ইঘরাব ফি আল-ই‘রাব*
# *নাফ‘ আত-তাহরিফ ‘আন আল-কুরআন আশ-শরিফ* (“পবিত্র কুরআনের বিকৃতি অপনোদন”)

## আরও দেখুন
* আশআরি আলেমদের তালিকা

## তথ্যসূত্র

বিষয়শ্রেণী:১০৭৬-এ মৃত্যু
বিষয়শ্রেণী:আশআরি ব্যক্তি
বিষয়শ্রেণী:মুফাসসির
বিষয়শ্রেণী:শাফিঈ ব্যক্তি
বিষয়শ্রেণী:১০০৩-এ জন্ম
বিষয়শ্রেণী:নিশাপুরের ব্যক্তি
বিষয়শ্রেণী:মধ্যযুগীয় মুসলিম লেখক
বিষয়শ্রেণী:শাফিঈ ফিকহ পণ্ডিত
বিষয়শ্রেণী:ইসলামি আইনশাস্ত্রের মুসলিম আলেম
বিষয়শ্রেণী:ইরানে মৃত্যু
বিষয়শ্রেণী:মধ্যযুগীয় আরব ভাষাবিজ্ঞানী
বিষয়শ্রেণী:মুসলিম ধর্মতত্ত্ববিদ
বিষয়শ্রেণী:মধ্যযুগীয় ইসলামি বিশ্বের ইতিহাসবিদ